Κατακτημένο ελληνικό έδαφος χαρακτήρισε τα Εξάρχεια ο αντιπρόεδρος της Πανελλήνιας Ομοσπονδίας Αστυνομικών Υπαλλήλων Σταύρος Μπαλάσκας, επιρρίπτοντας στην Πολιτεία ευθύνες για την κατάσταση που επικρατεί στην περιοχή.

Σε δηλώσεις του το Σάββατο στον ΣΚΑΪ ο κ. Μπαλάσκας ήταν γλαφυρός στα όσα είπε με αφορμή και το επεισόδιο της Πέμπτης κατά το οποίο δεκάδες άτομα –κατά πληροφορίες οπλισμένα – αφόπλισαν και τραυμάτισαν δύο λιμενικούς.

«Που πας ρε Καραμήτρο; Λιμενικοί μέσα στα Εξάρχεια. Που πας ρε Καραμήτρο; Εδώ δεν πάνε οι δικοί μας. Απαγορεύεται να πάνε στα Εξάρχεια από το κράτος. Είναι κράτος εν κράτει τα Εξάρχεια. Πλέον είναι κράτος. Χθες είδαμε ότι έχουν διμοιρίες, τάγματα», είπε.

Τα Εξάρχεια, συνέχισε ο κ. Μπαλάσκας, είναι άβατο. «Στο Αγιο Όρος μπορείς να πας, στα Εξάρχεια όχι. Δεν πάμε γιατί θα μας εξαϋλώσουν, δεν θα μείνει ούτε κοκαλάκι μας. Το επιλέγει η εκάστοτε ηγεσία. Θα έχουμε νεκρούς αστυνομικούς αν πάει η Αστυνομία στα Εξάρχεια».

Εθεσε ακόμη ερωτήματα σχετικά με το αν υπήρχε συνεννόηση ανάμεσα στο Λιμενικό και την αστυνομία για την επιχείρηση. «Που το στείλανε το σήμα οι λιμενικοί; Στα Εξάρχεια;», αναρωτήθηκε και συνέχισε λέγοντας:

«Εκεί είναι τρεις και ο κούκος. Και το σήμα αν το στείλανε έφυγε αρμοδίως; Πήγε πάνω στις υπηρεσίες; Που ξέρουν τώρα να έρθουν από τα λιμάνια και να κάνουν μέσα στα Εξάρχεια επιχείρηση; Αυτά είναι παλαβά πράγματα. Θα την κάνανε σωστά τη δουλειά τους αν δεν ήταν Εξάρχεια. Αν ήταν Καλλιθέα, Γκύζη. Ιράκ είναι τα Εξάρχεια. Είναι κατακτημένα ελληνικά εδάφη εντός της ελληνικής επικράτειας».

Ο ίδιος θεωρεί ότι αν τα Εξάρχεια ενημερώθηκαν «και πραγματικά δεν ενημέρωσαν αρμοδίως τις άλλες υπηρεσίες όπως είναι η κρατική ασφάλεια και η δίωξη ναρκωτικών τότε υπάρχει πρόβλημα».

Διαχρονικό πρόβλημα

Μια άλλη διάσταση έδωσε ο δημοτικός σύμβουλος του Δήμου Αθηναίων και κάτοικος της περιοχής Γιώργος Αποστολόπουλος σε δηλώσεις του στο Θέμα 104,6 .

Εξηγεί ότι το πρόβλημα ξεκινά από τις αρχές της δεκαετίας του 80 και «από κάποιο σημείο και μετά υπήρχε μεγάλη ανοχή από την αστυνομία. Από το 2004 και μετά τον άδικο θάνατο του Αλέξανδρου Γρηγορόπουλου τα πράγματα έχουν ξεφύγει. Είναι πολύ μεγάλη η γκάμα της εγκληματικότητας στην περιοχή. Εμφανίστηκαν συμμορίες αλλοδαπών και Ελλήνων οι οποίες κάνουν ό,τι θέλουν στην περιοχή. Το βασικό είναι ότι η αστυνομία δεν λειτουργεί στα Εξάρχεια όπως σε άλλες περιοχές στην Αθήνα».

«Το άβατο στην περιοχή δεν ξεκίνησε αυτήν την περίοδο αλλά είναι σε μεγαλύτερη ισχύ από ποτέ. Δεν υπάρχει αστυνομία στα Εξάρχεια, περιμετρικά των Εξαρχείων υπάρχει πολύ έντονη παρουσία αλλά μέσα στα Εξάρχεια δεν υπάρχει τίποτα. Πολύ έντονη παρουσία της αστυνομίας υπάρχει στο σπίτι του κ. Φλαμπουράρη, υπάρχει μία διάκριση. Ρίχνουν το πρόβλημα κάτω από το χαλί, δεν τολμούν να κάνουν κάτι», κατέληξε.